《题书示儿》
元代·尹廷高

先生堂前白板厨，不藏金玉惟藏书。牙签免讥手未触，非但目览仍腹储。

我无负郭田二顷，家传经训真菑畬。虽然未蒙稽古力，脩身慎行端有馀。

汝曹继志当自勉，勿使贻笑金银车。纵无科目可谋进，诗礼自足光门闾。

当今公卿亦下士，衣冠独许来庭除。达知诸老固有命，大者凤閤小石渠。

一丁不识人所贱，渐弃茟砚归犁锄。语言无味面目俗，名胜安肯临其庐。

少陵觅句示宗武，渊明任运责阿舒。古人训子皆如此，卖金买书非吾疏。

但愿尔辈贤复寿，世世保此安仁居。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。